CELEX: 52017PC0561
Language: sl
Date: 2017-10-03
Title: Predlog IZVEDBENI SKLEP SVETA o dovoljenju Kraljevini Nizozemski, da uvede poseben ukrep, ki odstopa od člena 193 Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 3.10.2017
            COM(2017) 561 final
            2017/0243(NLE)
            Predlog
            IZVEDBENI SKLEP SVETA
            o dovoljenju Kraljevini Nizozemski, da uvede poseben ukrep, ki odstopa od člena 193 Direktive 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               
                  V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet soglasno na predlog Komisije kateri koli državi članici dovoli uporabo posebnih ukrepov za odstopanje od določb navedene direktive zaradi poenostavitve postopka pobiranja DDV ali za preprečitev nekaterih vrst davčnih utaj ali izogibanja davkom.
               
               
                  V dopisu, ki ga je Komisija prejela 11. julija 2017, je Nizozemska zaprosila za odstopanje od člena 193 direktive o DDV, da se dovoli uporaba mehanizma obrnjene davčne obveznosti za dobave telekomunikacijskih storitev. V skladu s členom 395(2) direktive o DDV je Komisija z dopisom z dne 5. septembra 2017 o prošnji Nizozemske obvestila druge države članice. Komisija je z dopisom z dne 6. septembra 2017 Nizozemsko obvestila, da ima na voljo vse informacije, potrebne za presojo prošnje.
               
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Kot splošno pravilo člen 193 direktive o DDV določa, da je davčni zavezanec, ki dobavlja blago ali storitve, običajno zavezan k plačilu davka na dodano vrednost (DDV).
               
            
            
               V skladu s členom 199a direktive o DDV lahko države članice določijo, da je oseba, ki je dolžna plačati DDV na dobave iz navedenega člena, davčni zavezanec, za katerega je bila opravljena dobava (mehanizem obrnjene davčne obveznosti). V okviru postopka obrnjene davčne obveznosti postane davčni zavezanec, za katerega se dobave opravijo, dolžan plačati DDV. Če ima ta davčni zavezanec pravico do popolnega odbitka, bi istočasno prijavil in odbil DDV, ki ustreza dobavi, tako da ne bi prišlo do nobenega dejanskega plačila DDV v državno blagajno. Telekomunikacijske storitve so vključene v točko (g) člena 199a. 
            
            
               
                  Nizozemska ni uporabila možnosti iz člena 199a(g) direktive o DDV in ne uporablja mehanizma obrnjene davčne obveznosti za telekomunikacijske storitve. Vendar želi Nizozemska zaradi nedavno odkritih goljufij v sektorju telekomunikacijskih storitev v tej državi članici uvesti mehanizem obrnjene davčne obveznosti na področju domače dobave telekomunikacijskih storitev. 
               
            
            
               Na podlagi člena 199a direktive o DDV se mehanizem obrnjene davčne obveznosti lahko uporablja do 31. decembra 2018, in sicer za obdobje najmanj dveh let. Ker pogoj dveletnega obdobja ni izpolnjen, Nizozemska ne more uporabljati mehanizma obrnjene davčne obveznosti na podlagi tega člena. 
            
            
               Zato Nizozemska prosi za odstopanje od člena 193 direktive o DDV, da se ji dovoli uporaba mehanizma obrnjene davčne obveznosti za dobave telekomunikacijskih storitev na podlagi člena 395 direktive o DDV. 
            
            
               Namen zaprošenega odstopanja je preprečiti goljufije na področju DDV v sektorju telekomunikacijskih storitev. Čeprav so dobave telekomunikacijskih storitev dovzetne za goljufije in jih Nizozemska pozorno spremlja, je nedavno odkrila goljufiva ravnanja v trgovini s pogovornimi minutami, ki vključuje več neobstoječih trgovcev in vmesnih družb, vključno s trgovci s sedežem v tretjih državah. Te sheme povzročajo znatne izgube prihodkov iz naslova DDV. 
            
            
               Na podlagi informacij, ki jih je predložila Nizozemska, konvencionalne metode za odkrivanje in preprečevanje goljufij niso učinkovite, saj se storitve zagotavljajo s kraja zunaj EU in niso navedene v nobenem registru ali seznamu. Plačila se izvršijo prek plačilnih platform na bančnih računih zunaj EU, zaradi česar je transakcije težje odkriti in je nemogoče pridobiti informacije od bank. Nizozemska poudarja, da bo brez obrnjene davčne obveznosti za zadevne storitve izguba davkov eksponentno naraščala. 
            
            
               Za telekomunikacijske storitve se šteje, da so dovzetne za goljufije in so zajete v člen 199a(g) direktive o DDV. Če bi bil izpolnjen pogoj glede najkrajšega obdobja uporabe, bi se Nizozemska lahko sklicevala na navedeni člen za uporabo mehanizma obrnjene davčne obveznosti. 
            
            
               Predlagano je, da se dovoli odstopanje za čas veljavnosti člena 199a direktive o DDV. Odstopanje je zato predlagano do 31. decembra 2018, tj. do datuma izteka veljavnosti člena 199a direktive o DDV. 
            
            
               •Skladnost z veljavnimi predpisi s področja zadevne politike
            
            
               
                  Na podlagi člena 199a(g) direktive o DDV se mehanizem obrnjene davčne obveznosti lahko uporabi za dobavo telekomunikacijskih storitev. Nekaj držav članic uporablja obrnjeno davčno obveznost in se pri tem sklicuje na to določbo
                     1
                  . Če bi bil izpolnjen pogoj najkrajšega obdobja dveh let, bi Nizozemska lahko uporabljala mehanizem obrnjene davčne obveznosti za telekomunikacijske storitve, ne da bi zaprosila za odstopanje na podlagi člena 395 direktive o DDV. 
               
               
                  Predlagani ukrep je torej v skladu z obstoječimi določbami direktive o DDV. 
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
         
         
            
               Člen 395 direktive o DDV.
            
            
               •Subsidiarnost (za neizključno pristojnost) 
            
            
               Glede na določbo direktive o DDV, na kateri temelji predlog, je ta v izključni pristojnosti Unije. Načelo subsidiarnosti se zato ne uporablja.
            
            
               •Sorazmernost
            
            
               Ta sklep se nanaša na dovoljenje, izdano državi članici na njeno prošnjo, in ne pomeni nobene obveznosti.
            
            
               Zaradi omejenega področja uporabe odstopanja je posebni ukrep sorazmeren z želenim ciljem, tj. preprečevanje nekaterih vrst davčnih utaj ali izogibanja davkom v določenem sektorju. 
            
            
               •Izbira instrumenta
            
            
               Na podlagi člena 395 direktive o DDV lahko odstopanje od skupnih predpisov o DDV dovoli le Svet soglasno na predlog Komisije. Poleg tega je sklep Sveta najprimernejši instrument, ker je lahko naslovljen na posamezne države članice.
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               
                  Ta predlog temelji na prošnji Nizozemske in zadeva le to državo članico.
               
            
            
               •Zbiranje in uporaba strokovnih mnenj
            
            
               Zunanje strokovno mnenje ni bilo potrebno.
            
            
               •Ocena učinka
            
            
               Cilj predloga izvedbenega sklepa je preprečevanje nekaterih vrst davčnih utaj ali izogibanja davkom v sektorju telekomunikacij. Mehanizem obrnjene davčne obveznosti naj bi Nizozemski pomagal preprečiti nadaljnje širjenje nedavno odkritih goljufij na področju DDV in  goljufije pri dobavi telekomunikacijskih storitev. Zato bo imel ukrep odstopanja potencialno pozitiven učinek. 
            
            
               Zaradi majhnega področja uporabe odstopanja in časovno omejene uporabe bo njegov učinek v vsakem primeru omejen.
            
            
               4.PRORAČUNSKE POSLEDICE
            
            
               Predlog nima nobenih negativnih posledic za proračun EU. 
            
            
               5.DRUGI ELEMENTI
            
            
               Predlog vključuje samoderogacijsko klavzulo, ki je določena na 31. december 2018.
            
         
         
            
               2017/0243 (NLE)
            
            
               Predlog
            
            
               IZVEDBENI SKLEP SVETA
            
            
               o dovoljenju Kraljevini Nizozemski, da uvede poseben ukrep, ki odstopa od člena 193 Direktive 2006/112/ES o skupnem sistemu davka na dodano vrednost
            
            
               SVET EVROPSKE UNIJE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  2
                in zlasti člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Člen 193 Direktive 2006/112/ES določa, da je davčni zavezanec, ki dobavlja blago ali storitve, po splošnem pravilu zavezan k plačilu davka na dodano vrednost (DDV) davčnim organom.
            
            
               (2)V skladu s členom 199a(g) direktive o DDV lahko države članice določijo, da je oseba, ki je zavezana k plačilu DDV na dobave telekomunikacijskih storitev, davčni zavezanec, kateremu se dobavi blago ali opravi storitev (mehanizem obrnjene davčne obveznosti). Nizozemska ni uporabila te možnosti. 
            
            
               (3)Zaradi nedavno odkritih goljufij v sektorju telekomunikacijskih storitev na Nizozemskem želi ta država članica uvesti mehanizem obrnjene davčne obveznosti na področju domače dobave telekomunikacijskih storitev. 
            
            
               (4)Na podlagi člena 199a direktive o DDV se mehanizem obrnjene davčne obveznosti lahko uporablja do 31. decembra 2018, in sicer za obdobje najmanj dveh let. Ker pogoj dveletnega obdobja ni izpolnjen, Nizozemska ne more uporabiti mehanizma obrnjene davčne obveznosti na podlagi člena 199a(g) direktive o DDV. 
            
            
               (5)Nizozemska je zato z dopisom, ki ga je Komisija evidentirala 11. julija 2017, zaprosila za odstopanje od člena 193 direktive o DDV, da se ji dovoli uporaba mehanizma obrnjene davčne obveznosti za dobave telekomunikacijskih storitev na podlagi člena 395 direktive o DDV. 
            
            
               (6)V skladu s členom 395(2) Direktive 2006/112/ES je Komisija z dopisom z dne 5. septembra 2017 o prošnji Nizozemske obvestila druge države članice. Komisija je z dopisom z dne 6. septembra 2017 Nizozemsko obvestila, da ima na voljo vse informacije, potrebne za presojo prošnje.
            
            
               (7)Namen zaprošenega odstopanja je preprečiti goljufije na področju DDV v sektorju telekomunikacijskih storitev. Čeprav so dobave telekomunikacijskih storitev dovzetne za goljufije in se jih pozorno spremlja, je Nizozemska nedavno odkrila goljufivo ravnanje v trgovini pogovornih minut, ki vključuje več neobstoječih trgovcev in vmesnih družb. To ravnanje povzroča precejšnjo izgubo davčnih prihodkov. 
            
            
               (8)Na podlagi informacij, ki jih je predložila Nizozemska, konvencionalne metode za odkrivanje in preprečevanje goljufij niso učinkovite, saj zadevne storitve prihajajo iz držav zunaj EU in niso navedene v nobenem registru ali seznamu. Plačila se izvršijo prek plačilnih platform na bančnih računih zunaj Evropske unije, tako da je transakcije težje odkriti, pridobivanje informacij od bank pa je tudi nemogoče. Nizozemska poudarja, da bo brez obrnjene davčne obveznosti za zadevne storitve izguba davčnih prihodkov eksponentno naraščala. 
            
            
               (9)Nizozemski bi bilo zato treba dovoliti, da uporablja mehanizem obrnjene davčne obveznosti za dobavo telekomunikacijskih storitev za obdobje veljavnosti člena 199a direktive o DDV. Odstopanje bi bilo treba odobriti do 31. decembra 2018. 
            
            
               (10)Odstopanje nima negativnega vpliva na lastna sredstva Unije, pridobljena od DDV – 
            
            
               SPREJEL NASLEDNJI SKLEP: 
            
         
         
            
               Člen 1
            
            
               Z odstopanjem od člena 193 Direktive 2006/112/ES se Nizozemski dovoli, da določi naročnika dobave kot osebo, ki je dolžna plačati DDV davčnim organom, v primeru dobave telekomunikacijskih storitev. 
            
            
               Člen 2
            
            
               Ta sklep začne učinkovati na dan uradne obvestitve.
            
            
               Ta sklep preneha veljati 31. decembra 2018.
            
            
               Člen 3
            
            
               Ta sklep je naslovljen na Kraljevino Nizozemsko.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  Glej seznam obvestil odbora za DDV: 
                  http://ec.europa.eu/taxation_customs/sites/taxation/files/resources/documents/taxation/vat/key_documents/vat_committee/notifications.pdf
               
               
                  
                     (2)
                  UL L 347, 11.12.2006, str. 1.